《哀孙炎》
明代·夏煜

垂老戎马间，相知复何有。
幼与孙炎交，于今俱白首。
炎也雅好诗，落魄惟耽酒。
醉中有神助，不放持杯手。
才豪不受羁，焉肯事田亩。
精勤脱颖出，盘错迎刃剖。
浪迹帝王州，结交英侠薮。
喈喈朝阳桐，濯濯新春柳。
南北暗兵尘，妖星下天狗。
我皇入金陵，一见颜色厚。
高谈天下计，响若洪钟叩。
即拜丞相掾，奉身事明后。
再分太守符，兼绾都官绶。
栝苍实重地，豺虎白日吼。
皇曰汝孙炎，其往总制某。
再拜谢不敏，宠命敢虚受。
一年风俗淳，二年民物阜。
三年远人归，上表请官守。
文章曹刘亚，政事龚黄右。
旧岁过金华，与炎适相偶。
寒灯夜半花，春盘雪中韭。
终宴竟忘疲，落月斜半卣。
临别各上马，揽辔复立久。
为言有小女，离家方襁负。
今来已五周，见父能认否。
未必到家期，封书附姑舅。
置书箧笥间，才隔二月后。
墨色尚未干，语音犹在口。
胡为内变生，失我平生友。
复恐是梦中，仰天当户牖。
斗柄昏建辰，月魄夕在酉。
乃知真死矣，恸哭吞声呕。
后闻遇害时，扞刀落双肘。
奋怒发冲冠，大骂血漂臼。
维时东南天，彗出芒如帚。
淫淫苦雨愁，烨烨惊电走。
魂兮早归来，空山不可狃。
我过孰与规，我病谁云灸。
春酒酿蔷薇，奠子坟山缶。
西京七叶貂，零落成草莽。
既有千载名，焉用百年寿。
峨峨冯公岩，与子同不朽。

作者简介：应天府江宁人，字允中。有俊才，工诗。初为中书省博士。曾与刘基侍朱元璋击陈友谅。洪武元年，总制浙东诸府，以伺察搏击为事。后坐事死。